KIRJALLINEN KYSYMYS E-3382/02

esittäjä(t): Samuli Pohjamo (ELDR)ja Mikko Pesälä (ELDR) komissiolle

(28. marraskuuta 2002)

Aihe: Puurakentamisen edistäminen Euroopan unionissa

Suomi on tehnyt eri yhteyksissä yhdessä EU:n muiden metsämaiden kanssa aloitteita, jotta unioniin luotaisiin yhteinen puurakentamista edistävä ohjelma. Puurakentamisen asema ja mahdollisuudet korostuvat edelleen EU:n itälaajentumisen yhteydessä.

Uhkana on kuitenkin, että sahatavaran hintoja poljetaan, kun puutavaran tuottajia tulee sisämarkkinoille yhä enemmän. Markkinoiden hintatasapainosta olisi pidettävä erityinen huoli, etteivät nykyisten EU-jäsenmaiden mekaanisen puutavaran tuottajat joudu vaikeuksiin.

Samalla olisi tarpeen edistää kysyntää erityisin puurakentamisen ohjelmin. Puurakentaminen on monin tavoin ekologinen vaihtoehto, kun puun tuotantoketju toimii kestävällä tavalla.

Miten komissio aikoo osaltaan edistää puurakentamista Euroopan unionin alueella ja miten se turvaa markkinoiden hintavakauden EU:n laajentuessa?

Erkki Liikasen komission puolesta antama vastaus

(30. tammikuuta 2003)

Komissio on arvoisan parlamentin jäsenen kanssa yhtä mieltä siitä, että unionin itälaajentuminen luo merkittäviä haasteita metsä-, puu- ja huonekalualoille. Alueen huomattavista metsävaroista on saatavissa suhteellisen runsaasti laadukasta raaka-ainetta metsäperusteiselle ja huonekaluteollisuudelle. Jotta näitä puuvaroja voitaisiin taloudellisesti hyödyntää säilyttämällä samalla ympäristö-, sosiaali- ja kulttuurifunktiot, jotka kyseisten metsien on täytettävä, on suoritettava huomattavia investointeja laitoksiin, hallinnointiin ja infrastruktuureihin. Se, missä määrin uusien jäsenvaltioiden kotimarkkinakulutus pystyy ottamaan vastaan kasvavan tuotoksen, riippuu niiden talouden kasvusta ja kuluttajien valinnasta.

Komissio on myös valmis myöntämään, että puun käyttö rakennuksissa voi edustaa resurssien kestävää käyttöä. Puu on lisäksi yksi materiaali, jonka käyttöä rakentamisessa on tarkoitus lisätä sekä perusmateriaalina että rakennuselementtinä.

Uuden osaamisen hyödyntäminen ja uuden tekniikan käyttöönotto ovat mahdollistaneet sen, että puu on saanut betoniin ja teräkseen verrattavan aseman, minkä vuoksi on laadittava tarvittavat tekniset eritelmät ja yhdenmukaistettava käsitteistö, jotta tuotteiden ja rakennuspakettien vapaa liikkuminen voidaan varmistaa.

Rakennusalan tuotteita koskevan jäsenvaltioiden lainsäädännön lähentämisestä 21 päivänä joulukuuta 1988 annetun neuvoston direktiivin 89/106/ETY(1) perusteella komissio on antanut rakennusalan tuotteiden sisämarkkinoiden luomiseksi useita standardointia koskevia toimeksiantoja Euroopan standardointikomitealle (CEN). Tavoitteena on laatia vastaavat tekniset eritelmät, joiden avulla tuotteille, rakennusjärjestelmille ja -paketeille voidaan myöntää yhteisömerkki, joka avaa näille tuotteille kaikki eurooppalaisen standardoinnin tarjoamat mahdollisuudet.

Lisäksi komissio seuraa tarkoin ja tukee voimakkaasti CEN:n komiteassa TC 250 kehitettävän Eurocode 5:n laatimista ja tunnetuksi tekemistä (puurakenteiden suunnittelua koskeva erityiskoodi).

Tätä taustaa vasten puun käytön edistäminen oli yksi avainteemoista kesäkuussa 2001 Tukholmassa pidetyssä metsäperusteisen teollisuuden foorumissa. Alan haasteista käytiin laajaa keskustelua, jota jatketaan metsäalaa ja metsäperusteista teollisuutta käsittelevässä komission neuvoa-antavassa komiteassa yhteistyössä teollisuuden ja sen järjestöjen kanssa.

Parlamentin heinäkuussa 2002 hyväksymässä yhteisön kuudennessa ympäristöä koskevassa toimintaohjelmassa ehdotetaan yleisemmin, että kestävällä tavalla tuotetun puun markkinaosuutta kasvatetaan, muun muassa kestävän metsänhoidon sertifioinnilla ja sen mukaisilla tuotemerkinnöillä. Komissio ei voi kuitenkaan suoraan edistää puun tai minkään muun materiaalin käyttöä, eikä se voi vaikuttaa markkinahintojen vakauteen.

(1) EYVL L 40, 11.2.1989.